**Սամվել Ավետիսի Գասպարյան** (նոյեմբերի 24, 1997(1997-11-24), Հայաստան), հայ ծանրամարտիկ, 2021 և 2023 թվականների Եվրոպայի չեմպիոն, 2019 և 2022 թվականների Եվրոպայի առաջնության արծաթե մեդալակիր, Եվրոպայի պատանեկան և 23 տարեկանների կրկնակի չեմպիոն (2015, 2019), 2023 թվականի Եվրոպայի չեմպիոն։

Կենսագրություն
--------------

2013 թվականից հանդես է եկել միջազգային պատանեկան մրցաշարերում։ 2015 թվականին Լիտվայի Կլայպեդա քաղաքում տեղի ունեցած մինչև 20 տարեկանների ծանրամարտի Եվրոպայի առաջնության 94 կգ քաշային կարգում Սամվել Գասպարյանը երկամարտում ցույց է տվել 350 կգ արդյունք և դարձել Եվրոպայի չեմպիոն։

2019 թվականին Վրաստանի Բաթում քաղաքում տեղի ունեցած ծանրամարտի Եվրոպայի առաջնության 102 կգ քաշային կարգում Սամվել Գասպարյանը երկամարտում գրանցել է 377 կգ (168+209) արդյունք։ Պոկում վարժությունում նա հաջող է կատարել միայն երրորդ մոտեցումը և ցուցադրել 5-րդ արդյունքը, իսկ հրում վարժությունում նվաճել փոքր արծաթե մեդալ։

2019 թվականի սեպտեմբերի 18-27-ը Թաիլանդի Պատտայա քաղաքում տեղի ունեցած Ծանրամարտի աշխարհի առաջնությանը Սամվել Գասպարյանը 102 կգ քաշային կարգում պոկում առաջին մոտեցմամբ բարձրացրել 171 կգ, երկրորդին` 175 կգ և երրորդին` 178 կգ և այս ձևում նվաճել փոքր բրոնզե մեդալ։ Հրում վարժությանը Գասպարյանը գլխավերևում պահել է 212 կգ, սակայն 216 կգ մոտեցման ժամանակ վնասել է ոտքի մկանը և չի բարձրացրել պատվիրված քաշը։ Երկամարտի 390 կգ արդյունքով Սամվել Գասպարյանն աշխարհի առաջնությունում գրավել է 5-րդ տեղը։

2019 թվականին Ռումինիայի մայրաքաղաք Բուխարեստում տեղի ունեցած ծանրամարտի Եվրոպայի երիտասարդական առաջնությունում 109 կգ քաշային կարգում Սամվել Գասպարյանը դարձել է Եվրոպայի մինչև 23 տարեկանների չեմպիոն՝ երկամարտի 390 կգ արդյունքով։ Նա պոկել է 176 կգ ծանրաձողն ու փոքր արծաթ նվաճել, իսկ հրումում փոքր ոսկի է ապահովել՝ գլխավերևում պահելով 214 կգ կշռող ծանրաձողը։

2021 թվականին Մոսկվայում կայացած Եվրոպայի մեծահասակների առաջնությունում մինչև 102 կգ քաշային կարգում Սամվել Գասպարյանը երկամարտի 390 կգ արդյունքով դարձել է Եվրոպայի չեմպիոն։ Նա պոկել է 176 կգ ծանրաձողն ու փոքր արծաթ նվաճել, իսկ հրումում 214 կգ արդյունքով նվաճել է փոքր ոսկե մեդալ։

2023 թվականին Երևանում տեղի ունեցած Եվրոպայի առաջնությունում մինչև 109 կգ քաշային կարգում Սամվելը ոսկե մեդալ է նվաճել։ Հայազգի ծանրորդը երկու վարժությունների հանրագումարով՝ 395 կգ քաշով նվաճել է ոսկե մեդալ։ Նա նաև փոքր ոսկե մեդալի է արժանացել պոկում վարժությունում։

Նվաճումներ
----------

Ծանրամարտի աշխարհի առաջնություն։

|  |  |  |  |  |  |  |
| --- | --- | --- | --- | --- | --- | --- |
| **Արդյուն** | **Քաշ** | **Թվական** | **Մրցաշարի վայր** | **Հրում** | **Պոկում** | **Ընդհանուր քաշ** |
| 3 Բրոնզ | մինչև 102 կգ | 2022 | Բոգոտա, Կոլումբիա | 175,0 | 214,0 | 389,0 |

Ծանրամարտի Եվրոպայի առաջնություն։

|  |  |  |  |  |  |  |
| --- | --- | --- | --- | --- | --- | --- |
| **Արդյուն** | **Քաշ** | **Թվական** | **Մրցաշարի վայր** | **Հրում** | **Պոկում** | **Ընդհանուր քաշ** |
| 2 Արծաթ | մինչև 102 կգ | 2019 | Բաթում, Վրաստան | 168,0 | 209,0 | 377,0 |
| 1 Ոսկի | մինչև 102 կգ | 2021 | Մոսկվա, Ռուսաստան | 176,0 | 214,0 | 390,0 |
| 2 Արծաթ | մինչև 102 կգ | 2022 | Տիրանա, Ալբանիա | 176,0 | 214,0 | 390,0 |
| 1 Ոսկի | մինչև 109 կգ | 2023 | Երևան, Հայաստան | 175,0 | 220,0 | 395,0 |

Ծանոթագրություններ
------------------

1. ↑  Սամվել Գասպարյանը՝ ծանրամարտի Եվրոպայի չեմպիոն, Պետրոս Պետրոսյանը՝ բրոնզե մեդալակիր
2. ↑  "Ապացուցելու բան ունեի ինքս ինձ. Եվրոպայի չեմպիոն Սամվել Գասպարյան".
3. ↑  Կաղապար:Citweb
4. ↑  ""Светлой памяти Юрия Варданяна посвящается": штангист Самвел Гаспарян взял серебро на ЧЕ". *Sputnik Армения* (in ռուսերեն). Retrieved 2020 թ․ հուլիսի 10.
5. ↑  "Ծանրորդ Սամվել Գասպարյանը դարձավ Մ23 տարեկանների Եվրոպայի չեմպիոն". *armenpress.am*. Retrieved 2020 թ․ հուլիսի 10.
6. ↑  "2021 Senior European Championships - Moscow (RUS) Men 102 kg Group A - Apr, 10th @ 10:53". *easywl.com*. Արխիվացված է the original 2021 թ․ ապրիլի 17-ին. Retrieved 2021 թ․ ապրիլի 10.

Արտաքին հղումներ
----------------

* GASPARYAN SamvelARM(չաշխատող հղում)

|  |  |  |  |  |  |
| --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Ֆեյսբուք |
|  |
| Թեմատիկ կայքեր | IAT · IWF · IWRP · TheSports.org |

 |